Anderkant die Geskeurde Voorhangsel Nick Maartens Tiendes in Perspektief - PDF
Anderkant die Geskeurde Voorhangsel Nick Maartens Tiendes in Perspektief
Download "Anderkant die Geskeurde Voorhangsel Nick Maartens Tiendes in Perspektief"
1 Anderkant die Geskeurde Voorhangsel Nick Maartens Tiendes in Perspektief Een van die belangrikste vereistes om die Bybel reg te verstaan, is om te begryp hoe radikaal die verskil tussen die Ou en die Nuwe Testament is. Die tiendelering, waar dit as 'n reël in die kerk toegepas word, is een van die beste voorbeelde wat gebruik kan word om te illustreer wat gebeur as hierdie verskil nie reg verstaan en beklemtoon word nie. Daar is mense wat sê dat jy enige leerstelling uit die Bybel kan bewys. Dit is nie waar nie en dit kan nie gedoen word as toegelaat word dat Skrif Skrif verduidelik en as die konteks van versies in ag geneem word nie. Die tradisionele tiendelering in die kerk is 'n goeie voorbeeld van Ou Testamentiese beginsels wat foutiewelik in die kerk toegepas word. Omdat dit in sommige kringe so sterk beklemtoon word en omdat díe lering sulke ernstige geestelike implikasies vir gelowiges inhou, is dit noodsaaklik dat dit weer van naderby bekyk moet word. Evaluering van die Tradisionele Tiendelering In kort kom dit daarop neer dat een tiende van my inkomste vir God gegee moet word en dat die orige nege tiendes aan my behoort. Kom ons kyk na die belangrikste Skrifgedeeltes en argumente waarop dié lering gebaseer word: 1. Maleagi 3:8-11 Hierdie is seker die versies wat die meeste aangehaal word ter regverdiging van die tiendelering. In hierdie gedeelte word Israel berispe omdat hulle nalaat om die tiendes en offerandes na die tempel te bring. Dit is insiggewend om na te gaan wat alles in die boek Maleagi aangespreek word. In hoofstuk een word Israel berispe omdat hulle onrein voedsel en blinde diere bring om geoffer te word. In hoofstuk twee word sekere sake aangaande die Levitiese priesters aangespreek. Die tiendes en offerandes word in hoofstuk drie aangeraak. In hoofstuk vier word Israel daaraan herinner dat hulle al die Ou Testamentiese wette en voorskrifte moet nakom. Daar moet onthou word dat in die oorspronklike tale waarin die Bybel geskryf is, daar nie versie en hoofstuk verdelings is nie. Die vyf en vyftig versies waaruit Maleagi bestaan is dus as 'n eenheid geskryf. Die vraag word nou gevra: watter beginsel van Skrifuitleg word gebruik om spesifiek verse 8-11 uit te kies as basis vir die tiendelering? As so 'n beginsel nie gegee kan word nie, wat verhoed iemand om enige van die ander versies uit Maleagi te kies en as 'n reël vir die kerk voor te skryf? Enige ander versie uit die Ou Testament kan dan ook uitgekies word en voorgeskryf word as 'n wet wat die kerk moet hou. Op dieselfde manier as wat Maleagi 3:10 op die kerk afgedruk word, is die volgende ook al as die wil van God vir Christene voorgeskryf: omdat veelwywery in die Bybel toegelaat word, mag dit ook vandag in die kerk toegelaat word; omdat die Bybel verklaar
2 2. dat sekere plae deur God gestuur is, mag geen metodes van plaagbeheer toegepas word nie. Sommige glo ook omdat God gesê het dat vrouens in pyn kinders sal baar, geen vorm van verdowing gedurende kraam toegedien mag word nie. Vele ander voorbeelde kan by die lys bygevoeg word. Die toepassing van gesonde beginsels van Bybeluitleg kon al hierdie verwarring voorkom het. Daar moet verder op gelet word dat die voorraadkamer van Maleagi 3:10, in die lig van Nuwe Testamentiese lering, nie op die moderne kerkinstitusie van toepassing gemaak kan word nie. Die Ou Testamentiese voorraadkamer was in 'n klipgebou in Jerusalem, terwyl daar in die Nuwe Testament geleer word dat alle gelowiges, gesamentlik en individueel, die tempel van die Heilige Gees is (1 Korintiërs 3:16). As, soos sommige dit leer, tiendes nog steeds na die kerk gebring moet word, dan moet al die geld onder al die gelowiges in die gemeente uitgedeel word, want hulle saam is die Nuwe Testamentiese priesters terwyl hulle terselfdertyd ook die tempel van die Heilige Gees is. Die hedendaagse voltydse bedieninge van dominee en pastoor, kan ook nie met die Levitiese priesterklas van die Ou Testament vergelyk word nie, want in Hebreërs 7:12 word duidelik verklaar dat as daar 'n ander priesterskap kom, volg noodwendig ook 'n verandering van die wet. In die Nuwe Testament is ons Hoëpriester nou Jesus Christus wat uit die stam van Juda gebore is. Deur hierdie verandering het elke gelowige nou ook 'n priester geword. Petrus stel dit so: Laat julle as lewende stene opbou tot 'n geestelike huis, om 'n heilige priesterdom te wees... (1 Petrus 2:5). Die wette aangaande die tiendes was onlosmaakbaar verbind met die onderhouding van die Levitiese priesters en omdat daar 'n verandering van die priesterorde in die Nuwe Testament plaasgevind het, was hulle nie meer geldig nie. Nêrens in die Nuwe Testament vind ons 'n enkele versie wat beveel dat tiendes aan hierdie nuwe priesterklas betaal moet word nie. 2. Genesis 14:20 Nog 'n argument wat gebruik word om die betaling van tiendes te regverdig, kom uit Genesis 14:20 waar Abraham 'n tiende van sy alles aan Melgisedek gegee het. Daar word geredeneer dat omdat Melgisedek 'n tipe van Christus is, moet tiendes aan die kerk betaal word. Wat het die alles behels? Om dit te verstaan moet ons na Hebreërs 7:2-4 blaai waar daar verduidelik word dat Abraham Melgisedek 'n tiende van al die oorlogsbuit gegee het. Vir die agtergrond moet ons Genesis 14 lees. Abraham het vyf heidense konings aangeval en van die buit wat hy by hulle afgeneem het, het hy 'n tiende vir Melgisedek gegee. Watter beginsel kan ons hieruit vir die kerk aflei? val een of ander ongelowige aan, vat sy besittings en gee 'n tiende daarvan aan die kerk? Ons lees nêrens dat Abraham dit ooit weer in sy leeftyd gedoen het nie. Dit was 'n eenmalige gebeurtenis. Hoe kan lering vir die kerk op 'n geïsoleerde insident uit die Ou Testament gebaseer word? Hebreërs 7 word ook gebruik om te probeer verduidelik hoekom tiendes betaal behoort te word. 'n Studie van hierdie hoofstuk sal aantoon dat twee priesterordes bespreek word en nie die betaling van tiendes nie. 3. Genesis 28:22 In hierdie Skrifgedeelte lees ons dat Jakob belowe om God 'n tiende te gee van alles wat God hom gee. Ons lees nie dat dit God is wat met Jakob onderhandel nie. Dit is Jakob
3 3. self wat hier die voorwaardes stel. Hierdie stuk bevestig ook maar net dat die gebruik van tiendes as maatstaf, 'n algemene gebruik onder die kulture van daardie tyd was. 4. Daar is mense wat redeneer dat omdat tiendes gebruik moes word om die Levitiese priesters te onderhou, dit ook gebruik moet word om die dominees en pastore van die kerk mee te onderhou. Daar kan egter nie 'n enkele versie in die Nuwe Testament gevind word wat verklaar dat die tradisionele dominee/pastoor-figuur deur tiendes onderhou moet word nie. Die bedieninge in die kerk is oop vir elkeen wat 'n begeerte het om deur die Heilige Gees gebruik te word (1 Timoteus 3:1, 1 Korintiërs 12 en 14, Efesiërs 4:10-16, 1 Petrus 2:5). 5. Daar is mense wat sê dat omdat daar al voor die wet van Moses van tiendes gepraat word, dit vir alle tye van toepassing moet wees. As ons hierdie redenasie op die Sabbat van toepassing moet maak, moet dit ook in die kerk ingestel word, want daarvan word ook voor die wet van Moses melding gemaak (Exodus 16:23-36). 6. In Matteus 23:23 sê Jesus aan die Fariseërs dat hulle tiendes moet betaal. Hierdie gedeelte word dikwels aangehaal as bewys dat Jesus beveel het dat tiendes aan die kerk betaal moet word. As die woorde van Jesus in konteks gelees word, sal gesien word dat Hy met mense praat wat nog onder die Ou Verbond is. Hier sien ons weer duidelik hoe 'n regte begrip van die simboliese betekenis van die skeuring van die voorhangsel 'n mens help om die Bybel reg te verstaan. In Hebreërs 9:17 word dit baie duidelik gestel dat 'n testament eers by die dood van die testamentmaker in werking tree. Dit verduidelik aan ons wanneer die Nuwe Testament van krag word; op die oomblik van Jesus se sterwe aan die kruis. Die Ou Testament word op daardie oomblik met die Nuwe vervang. Daar kan nou gevra word of die Ou Testament dan nog iets beteken en nog gelees moet word. Noudat ons besef dat dit die skadubeelde en tipes bevat wat na die Realiteit, Jesus Christus heenwys, word dit eers ten volle waardeer. Deur die sinvolle bestudering van die Ou Testament kan daar nuttige lesse aangaande Nuwe Testamentiese waarheid geleer word, omdat al die uiterlike seremonies en rituele na Christus heenwys. Die Ou Testamentiese godsdienssisteem was maar net daar om voorsiening te maak tot die tyd dat God 'n beter orde sou instel (Hebreërs 9:10). Ons het alreeds verduidelik dat waar daar 'n verandering van die priesterskap plaasvind, daar ook noodwendig 'n verandering van die wet wat daarop betrekking het, moet plaasvind (Hebreërs 7:11-12). Nêrens in die Nuwe Testament lees ons van 'n nuwe wet wat ingestel is wat beveel dat tiendes aan die nuwe priesterorde betaal moet word nie. In die konteks van die Ou en die Nuwe Testament verstaan ons nou dat al die dinge wat Jesus gesê het nie noodwendig op die kerk betrekking het nie. Deur nie hiermee rekening te hou nie kan tot ernstige dwaling in die kerk lei. Daar kan byvoorbeeld weer diere as offerandes in die kerk geslag word deur dieselfde redenasie te gebruik as in die geval van die Fariseërs en die tiendes. Het Jesus dan nie ook beveel dat die melaatse wat Hy genees het 'n dier moet gaan offer nie? (Matteus 8:4). Wie sou dit waag om op grond van hierdie bevel van Jesus weer diere in die kerk te slag?
4 4. 'n Wyer Perspektief oor Tiendes onder Ou Testamentiese Wet Die Bybel maak melding van verskillende soorte tiendes wat as 'n tipe van belasting betaal moes word: (i) Een tiende van die eerste inkomste moes gebruik word om die Levitiese priesters mee te onderhou (Levitikus 27:30-33, Numeri 18:20-21). Dit moes gedoen word omdat die priesters nie toegelaat is om enige grond te besit nie (Numeri 18:21). 'n Mens wonder hoekom die mense wat die onderhouding van priesters as voorbeeld vir die kerk gebruik, toelaat dat húlle priesters eiendom aanskaf? (ii) In Deuteronomium 12:17-18 word daar van nog 'n tipe tiende gepraat wat op enige plek deur die mense self geniet kon word. (iii) Nog 'n feit wat omtrent die gee van tiendes in gedagte gehou moet word is dat die land elke sewende jaar moes rus en dat almal wat van landbou afhanklik was daardie jaar nie tiendes kon betaal nie (Levitikus 25:4). (iv) Dit wil ook voorkom of by die bou van die tabernakel en die tempel op vrywillige skenkings staatgemaak moes word en dat tiendes nie daarvoor gebruik is nie (Eksodus 35:5, Ezra 2:69). Die vraag word nou weer gevra: watter beginsels van Skrifuitleg moet gebruik word om te bepaal watter versies in verband met die ingewikkelde tiendestelsel van die Ou Testament op die kerk van toepassing gemaak moet word? Hoekom word 'n paar skrifte in Maleagi oor die gee van tiendes uitgesonder, terwyl ander eenvoudig geïgnoreer word? Slotsom Die tradisionele tiendelering plaas baie Christene in geestelike slawerny. In my besit is 'n bandjie waarop 'n bekende pastoor 'n gehoor van 'n paar duisend mense waarsku hoe die peste, plae en vloeke hulle sal tref as die tiende nie aan die kerk betaal word nie. Die versie wat hy gebruik om sy stelling op te baseer is Maleagi 3:9! 'n Mens wonder of hy al ooit die Nuwe Testament gelees het? Dit word tog so duidelik in Galasiërs 3:13 gestel: Christus het ons losgekoop van die vloek wat die wet meebring, deur in ons plek 'n vervloekte te word. Of die doktrine nou verkondig word of nie, die tradisie is so goed gevestig dat baie Christene glo dat God se seëninge afhang van hulle getrouheid in die gee van tiendes. Die tradisionele leesstuk uit Maleagi hoofstuk drie, net voor die kollekte opgeneem word, sorg daarvoor. As dit waar is dat die gee van tiendes ons van vloeke beskerm en God se seëninge oor ons lewe verseker, dan is dit baie onverantwoordelik van Paulus en die ander skrywers van die Nuwe Testament om nie 'n woord van hierdie leerstelling melding te maak nie. Tussen die baie instruksies wat in die Nuwe Testament gegee word in verband met geld en materiële dinge, staan daar nêrens 'n woord van tiendes gee nie. Elke Nuwe Testamentiese versie wat gewoonlik aangehaal word om tiendes te regverdig, verwys na die insameling van geld om behoeftige Christene te help (1 Korintiërs 16:2-4, 2 Korintiërs 8:1-15, Romeine 12:8). DIE ALTERNATIEWE SIENING RENTMEESTER OOR TIEN TIENDES
5 Agtergrond Die Bybel leer ons dat die aarde en alles wat daarop is aan God behoort (Psalm 24:1). Verder verklaar die Woord ook dat al die goud en silwer en al die diere op 'n duisend berge God se eiendom is (Haggai 2:8, Psalm 50:10). God is definitief nie bankrot of in finansiële nood nie. Volgens ons talente, produktiwiteit en verantwoordelikheid, laat God toe dat ons rentmeesters word van tien tiendes van wat Hy aan ons gee. Hy gee vir ons rentmeesterskap-beginsels om ons te help om dit wat aan ons toevertrou word met verantwoordelikheid te administreer. In die mate wat ons hierdie beginsels toepas en uitleef, word ons 'n getuienis van Sy liefde en voorsienigheid. Wanneer die onderwerp van rentmeesterskap bespreek word, moet die volgende twee basiese beginsels in gedagte gehou word: eerstens, God moet vertrou word as Voorsiener van ons lewensbehoeftes. In Matteus 6:33 belowe God dat as ons Sy koninkryk en die doen van Sy wil eerste stel, Hy in alles sal voorsien wat ons nodig het. Die element van aktiewe geloof in God as Voorsiener moet dus teenwoordig wees. God eer geloof en vertroue in Hom, nie dade van selfverdienste wat op die wet gebaseer word nie. Tweedens verwag God dat ons ons deel sal doen deur getrou die rentmeesterskap-beginsels wat Hy vir ons in Sy Woord gee, uit te leef. In die gelykenis wat Jesus vertel om te illustreer hoe ons ons Godgegewe talente moet ontwikkel en gebruik, word die dienskneg wat sy talente verdubbel het, deur sy meester geprys met: Mooi so! Jy is 'n goeie en getroue slaaf (Matteus 25:21). Hierdie woorde word in Lukas 16:10 met: Wie in die kleinste dinge betroubaar is, is ook in die groot dinge betroubaar bevestig. Dit lyk mos vir my of God eers kyk of ons dit wat ons het, verantwoordelik hanteer, voordat Hy ons meer gee. Om te gee is maar een van baie rentmeesterskap-beginsels wat in die Skrif genoem word. In hierdie bespreking wil ons net die beginsel van gee met die betaal van tiendes vergelyk. Om te Gee Die Onderliggende Beginsels 1. Om te gee is beter as om te ontvang (Lukas 6:38). 1. Jy moet volgens jou vermoë gee (2 Korintiërs 8:12). 2. Nie spaarsamig nie (Markus 12:43, 2 Korintiërs 8:3). 3. Nie uit dwang nie (2 Korintiërs 9:7). 4. Soos elkeen in sy eie hart besluit (2 Korintiërs 9:7). 5. Met beplanning (1 Korintiërs 16:2). Nêrens spesifiseer Paulus of enige van die ander skrywers van die Nuwe Testament enige spesifieke persentasie as 'n vereiste nie. Paulus se lering dat elkeen moet gee volgens dit wat hy in sy eie hart besluit en dat dit nie onder dwang moet geskied nie, is in skrille kontras met die tiendelering wat so algemeen verkondig word. Paulus gee algemene beginsels. Die rykes en die wat baie het moet bevry word van die wet van om nét 'n tiende te gee, terwyl die armes en behoeftiges bevry moet word om volgens hulle vermoë te gee (1 Timoteus 6:17-18, 2 Korintiërs 8: 2-14).
6 Bybelse Prioriteite 1. Sien om na die behoeftes van jou familie Die beginsel van gee het nie net betrekking op die gee van materiële dinge nie. Dit behels in die eerste plek die gee van jouself. Geld is gewoonlik die maklikste ding om te gee. Daar kan aan talle gevalle gedink word waar familielede afgeskeep word, omdat die man of vrou van die huis te besig is met die dinge van die Here. Volgens God se raadsplan is die huisgesin die ruggraat van die gemeente. Wanneer 'n gelowige vrou 'n ma is, is haar belangrikste bediening om na haar familie om te sien. Dieselfde geld vir die pa. Die Skrif leer ons dat as 'n gelowige nie vir sy eie huisgesin sorg nie, hy die geloof verloën het en dat hy slegter as 'n ongelowige is (1 Timoteus 5:8). Die behoefte vir aandag wat deur die afskeep van 'n huweliksmaat geskep word, maak hom of haar veral vatbaar vir aandag van ander persone van die teenoorgestelde geslag. Dié wat glo dat hulle tot die sendingveld geroep is en wat families het, moet veral baie sensitief wees ten opsigte van die persoonlike behoeftes van hulle vrouens en kinders. Baie familieverhoudinge het in die verlede al skade gely as gevolg van onwyse toewyding aan geestelike werk. 2. Daar moet ook omgesien word na die behoeftes van die liggaam Volgens die Skrif moet daar, wat materiële dinge betref, meer ewewig in die liggaam wees. Ek bedoel nie dat julle gebrek moet ly om ander te kan help nie; maar sodat daar ewewig sal wees, moet julle wat nou oorvloed het, dié help wat gebrek ly (2 Korintiërs 8:13-14). Alhoewel Paulus daarvan melding maak dat hy die reg het om te verwag dat ander met sy onderhoud sal help, het hy dikwels ter wille van sy getuienis, verkies om nie daarvan gebruik te maak nie (1 Korintiërs 9:12-15). Hy het ook verklaar dat as iemand nie werk nie, hy ook nie mag eet nie. Hierdie is 'n belangrike beginsel om in gedagte te hou om te verhoed dat leeglêers en luies ander hardwerkende Christene uitbuit deur op hulle rûe te lê (2 Tessalonisense 3:10). Dit is interessant om die verwysing wat in 1 Timoteus 5:18 aangehaal word, na te slaan. In die konteks van Lukas 10:7 verwys die woorde...want die arbeider is geregtig op sy loon na wat vir die dissipels voorgesit is om te eet en te drink terwyl hulle rondgegaan het om die Evangelie te verkondig. Die uitspattige luuksheid en groot materiële bates van sommige moderne dissipels wat die oes inbring, weerspreek die gees van die leringe van die Nuwe Testament. As ons 'n gedeelte soos 1 Timoteus 6:5-10 in ag neem: Hulle dink dat die godsdiens iets is om geldelike wins mee te maak... As ons dan kos en klere het, moet ons daarmee tevrede wees... Geldgierigheid is 'n wortel van allerlei kwaad, dan kan ons nie saamstem met dié wat sê dat 1 Timoteus 5:17 verklaar dat leiers dubbele betaling moet ontvang nie. Vergelyk ook die gesindheid van Paulus soos dit in 2 Korintiërs 2:17 uitgedruk word:...omdat ons nie is soos baie ander wat geld maak uit die Woord van God nie. Sommige mense moet ondersteun word, nie omdat hulle voltyds in die bediening is nie, daartoe is alle gelowiges geroep, maar omdat spesiale behoeftes ontstaan as gevolg van
7 die tipe werk wat hulle doen om die koninkryk van God uit te brei. As deel van die liggaam van Christus moet ook in hulle behoeftes voorsien word. 3. Die behoeftes van die armes, weduwees en wese In die Nuwe Testament word die behoeftes van die armes en die weduwees en die wese beklemtoon (Galasiërs 2:10, Jakobus 1:26-27). Nie elke vrou wat 'n man aan die dood afgestaan het, kwalifiseer egter outomaties vir materiële bystand nie. In verband hiermee word spesifieke voorskrifte in 1 Timoteus 5:3-16 gegee. 4. Goeie dade en mededeelsaamheid (Hebreërs 13:16, Galasiërs 6:10) Selfsugtigheid en afsydigheid teenoor jou medemens se nood kan nie met die leringe van Jesus vereenselwig word nie. In die gelykenis van die barmhartige Samaritaan word vir ons 'n goeie voorbeeld gegee van die gesindheid wat 'n kind van die Here moet openbaar (Lukas 10:25-37). Rentmeesterskap se Hoë Standaarde Die morele en geestelike standaarde wat deur Nuwe Testamentiese rentmeesterskap gestel word, is hoër as die van die Ou Testament. Omdat daar, wat die gee van tiendes betref geleer word dat een tiende aan God behoort en nege tiendes aan jouself, word die nege tiendes dikwels soos wêreldlinge uitgeleef. Om 'n goeie rentmeester oor tien tiendes te wees, vereis dat daar oor alle sake rakende finansiële en materiële dinge rekenskap gegee moet word. Dit sluit onder andere in hoeveel geld op vermaak en ontspanning uitgegee word, hoeveel rente op skuld betaal word en wat op onnodige luukse artikels gespandeer word. Daar is Christene wat byvoorbeeld meer op 'n karavaan, wat vir meer as elf maande per jaar onder 'n afdak staan, afbetaal as wat hulle bydra om in die behoeftes van ander te help. Volgens die Woord stel God in elke aspek van ons lewe belang en daarom ook in ons gesindheid ten opsigte van materiële dinge en wat ons met ons geld doen. Die Rentmeester se Gesindheid Die gesindheid waarmee gegee word, is belangriker as dít wat gegee word. Die vermoë en die motivering om te gee is 'n vrug van die werking van die Heilige Gees in die lewe van die gelowige wat toegewyd die wil van die Vader wil doen. Die gelowige wat hierdie gesindheid openbaar, sal soos die Masedoniërs, eers homself aan die Here gee (2 Korintiërs 8:5). Die vrygewigheid wat uit so 'n lewe voortvloei sal deur blydskap gekenmerk word (2 Korintiërs 8:2-12). Rentmeesterskap is van Toepassing op Almal Om te gee is 'n geestelike ondervinding waarin ook die armes kan deel, want die waarde van 'n gawe word nie bepaal deur wat dit in terme van geld werd is nie, maar deur die
8 gesindheid van die gewer. Om te kan gee moet as 'n voorreg beskou word, nie as 'n verpligting nie. Die Resultaat van Rentmeesterskap 'n Belangrike gevolg van gee is die geestelike verryking van die persoon wat gee en die danksegging teenoor God in die hart van die persoon wat ontvang (2 Korintiërs 9). Om te gee bou jou karakter omdat dit die wortel van selfsugtigheid wat so dikwels in 'n mens se lewe kop uitsteek, teenwerk. Slotsom God verwag van ons om te gee sodat ons karakters en ander mense opgebou kan word, nie fondse nie. Die kerk is nie 'n klub waar lidmaatskapfooie betaal moet word nie. Dit is ook nie 'n institusie wat belastings vir sy lede kan voorskryf nie. Die kerk is 'n mistieke, geestelike liggaam waarvan Jesus Christus die Hoof is. Deur die Heilige Gees word die lidmate geïnspireer om nie net met woorde lief te hê nie, maar ook met dade. Geld en materiële dinge word beskikbaar om in die behoeftes van die liggaam te voorsien soos wat elke gelowige vrywillig in sy hart besluit om te gee. Die rol wat geld in 'n gemeente speel hang grootliks af van die model van die kerk wat gevolg word. In die Ou Testament moes die mense tiendes gee sodat daar kos in die voorraadkamer van die tempel kon wees (Maleagi 3:10). In die Nuwe Testament word die liggaam van Christus, wat uit gelowiges bestaan, nou die tempel. Van die Ou Testamentiese voorbeeld kan ons aflei dat dit God se wil is dat daar kos in die voorraadkamer van Sy Nuwe Testamentiese tempel moet wees. As wat met tempel en voorraadkamer nie bedoel word wat in ooreenstemming is met Nuwe Testamentiese openbaring nie, sal geld noodwendig uitgegee word op dinge wat niks te doen het met die vervulling van die behoeftes van die liggaam van Christus nie! Nick Maartens Langenhovenpark, Bloemfontein Sel ,